Foto’s en video: Nog geen inhegtenisnemings ná betogings by H&MEFF-betoging by H&M (13 Januarie 2018) Foto: @mtshwaku (EFF Wes-Kaap), Twitter Kol Lungelo Dlamini, woordvoerder van die polisie in Gauteng, het aan Maroela Media gesê betogers het by East Rand Mall die winkel betree en verskeie items gesteel. “Die polisie moes ingryp en het die groep betogers met rubberkoeëls verjaag.” Maroela Media het vroeër berig ŉ groep betogers het klere by die H&M-winkel in Menlyn rondgestrooi en winkelpoppe omgestamp. “In hierdie stadium is niks nog gesteel aangemeld uit die winkel in Menlyn nie.” Olive Ndebele, algemene bestuurder van Menlyn-winkelsentrum, het in ŉ verklaring gesê die gebied is beveilig deur die Suid-Afrikaanse Polisiediens. “Die veiligheid en sekuriteit van ons klante, personeel en huurders is van die grootste belang,” het Ndebele gesê. “Normale handelsaktiwiteit het in die sentrum hervat.” Volgens Dlamini het H&M sy deure ook in ander gebiede gesluit. “Niemand is nog in hegtenis geneem in verband met die voorvalle nie.” Die Ekonomiese Vryheidsvegters (EFF) het minstens ses H&M-winkels in Gauteng geteiken. Die Sweedse klerewinkelgroep het vroeër vandeesweek ŉ verskoning uitgereik vir ŉ omstrede advertensie waar ŉ swart seun ŉ oortrektop dra met die woorde, “Coolest monkey in the jungle”. Die winkel het ook reeds alle bemarking en die oortrektop van sy rakke verwyder. Mbuyiseni Ndlozi, woordvoerder vir die EFF, het egter gesê dit is “te min, te laat”. “Die tyd vir verskoning vra vir rassisme is verby. Daar moet gevolge wees vir teen-swart-rassisme!” het hy op Twitter geskryf. H&M Suid-Afrika het intussen die voorvalle by verskeie van sy takke bevestig. “Die veiligheid van ons werknemers en klante is die belangrikste. Ons het tydelik ons takke in Suid-Afrika gesluit. Niemand van ons personeel of klante is beseer nie.” Die winkel het gesê hy monitor die situasie en sal die winkels weer oopmaak sodra dit veilig is. “Ons glo dat rassisme en bevooroordeling op enige manier, of dit nou doelbewus of per ongeluk is, eenvoudig onaanvaarbaar is. Ons wil dit benadruk dat ons wonderlike winkelpersoneel niks te doen het met ons produk of beeld nie,” het H&M bygevoeg. Die polisie monitor intussen die betogings. EFF supporters at H&M WATCH the trashing… pic.twitter.com/Kw0xUaG4Cb — Yusuf Abramjee (@Abramjee) January 13, 2018